BEGRUNDELSE

1.BAGGRUND FOR FORSLAGET

•Forslagets begrundelse og formål

Bestemmelserne i traktaten om Den Europæiske Unions funktionsmåde (TEUF) finder anvendelse på EU's regioner i den yderste periferi. Ikke desto mindre udelukkes de franske regioner i den yderste periferi fra moms- og punktafgiftsdirektivernes territoriale anvendelsesområde.

Bestemmelserne i TEUF, særlig artikel 110, tillader i princippet ingen afgiftsforskelle i de franske regioner i den yderste periferi mellem lokale varer og varer med oprindelse i det franske hovedland, andre medlemsstater eller tredjelande. Artikel 349 i TEUF åbner dog mulighed for at indføre særlige foranstaltninger til fordel for disse regioner på grund af vedvarende ugunstige vilkår, der påvirker de i den yderste periferi beliggende regioners sociale og økonomiske situation. Disse foranstaltninger vedrører forskellige politikker, bl.a. skattepolitikken.

Særafgiften "octroi de mer" er en indirekte afgift, der udelukkende finder anvendelse i de franske regioner i den yderste periferi Martinique, Guadeloupe, Fransk Guyana, Réunion og Mayotte. Afgiften finder anvendelse på import af varer uanset deres oprindelse og leverancer af varer mod vederlag fra personer, der udøver produktionsaktivitet. Den anvendes i princippet på samme måde på varer, der fremstilles lokalt, og på importerede varer.

I medfør af Rådets afgørelse nr. 940/2014/EU af 17. december 2014 kan Frankrig imidlertid indtil den 31. december 2020 indrømme fritagelse for eller nedsættelse af særafgiften "octroi de mer" på bestemte varer, der fremstilles lokalt, er genstand for en betydelig import, der kan gøre det vanskeligt at opretholde den lokale produktion, eller er forbundet med ekstraomkostninger, som øger kostprisen i forhold til varer, der kommer udefra. Bilaget til førnævnte afgørelse indeholder listen over varer, for hvilke der kan indrømmes fritagelse for eller nedsættelse af afgiften. Afhængigt af den pågældende vare må afgiftsforskellen mellem lokalt producerede varer og andre varer ikke overstige 10, 20 eller 30 procentpoint.

Disse forskellige afgiftssatser har til formål at kompensere for de konkurrencemæssige ulemper, som regionerne i den yderste periferi lider under, og som medfører øgede produktionsomkostninger og følgelig en øget kostpris for lokalt fremstillede varer. Træffes der ikke særlige foranstaltninger, vil lokale varer være mindre konkurrencedygtige end varer, der kommer udefra, uanset transportomkostninger. Dette kan skade opretholdelsen af den lokale produktion, idet produktionsomkostningerne er højere på grund af de særlige vedvarende ugunstige vilkår i disse regioner.

Den 1. marts 2019 anmodede de franske myndigheder Kommissionen om at forlænge ordningen "octroi de mer" til efter den 31. december 2020.

Da Rådets afgørelse snart udløber, har Kommissionen på forhånd iværksat en ekstern undersøgelse for at vurdere den nuværende ordning og de potentielle virkninger af forskellige muligheder for perioden efter 2020. På grundlag af denne undersøgelse finder Kommissionen det berettiget at indrømme den ønskede forlængelse med forbehold af visse ændringer af den eksisterende ordning.

For at give de franske myndigheder mulighed for at indsamle alle de nødvendige oplysninger, (hvilket er blevet forsinket på grund af covid-19-sundhedskrisen), og for at give Kommissionen tid til at fremsætte et afbalanceret forslag, der tager hensyn til de involverede parters interesser, blev anvendelsesperioden for Rådets afgørelse nr. 940/2014/EU forlænget med seks måneder ved Rådets afgørelse (EU) 2020/1793 af 16. november 2020, dvs. indtil den 30. juni 2021 i stedet for den 31. december 2020.

I nærværende forslag fastlægges således den retlige ramme for særafgiften "octroi de mer" efter den 30. juni 2021 ved for perioden 1. januar 2022 til 31. december 2027 at oprette en ny undtagelsesordning med ændringer af de nuværende bestemmelser for at gøre ordningen mere fleksibel og gennemsigtig. Samtidig forlænges afgørelse nr. 940/2014/EU med seks måneder indtil den 31. december 2021 for at give Frankrig tid til i sin nationale lovgivning at gennemføre den nye ordning, der finder anvendelse fra den 1. januar 2022 til den 31. december 2027.

Følgende foreslås ændret i den gældende ordning:

(a)Fastlæggelse af kriterierne for udvælgelse af varer, der er omfattet af differentieret beskatning.

Varerne på listen er blevet udvalgt ud fra begrundelsen om ekstraomkostninger, der øger kostprisen for lokalt fremstillede varer i forhold til importerede varer, der gør lokalt fremstillede varer mindre konkurrencedygtige.

Såfremt:

(1)den lokale produktion har en markedsandel på mindre end 5 %,

(2)eller dens markedsandel er højere end 90 %

anmodes der om supplerende dokumentation, der vil kunne påvise hele eller dele af følgende omstændigheder: